PATVIRTINTA

Prienų rajono savivaldybės tarybos

2024 m. kovo d.

sprendimu Nr. T3-

STAKLIŠKIŲ KULTŪROS IR LAISVALAIKIO CENTRO

NUOSTATAI

I SKYRIUS

BENDROSIOS NUOSTATOS

Stakliškių kultūros ir laisvalaikio centro nuostatai (toliau – Nuostatai) reglamentuoja Stakliškių kultūros ir laisvalaikio centro teisinę formą, priklausomybę, savininką, savininko teises ir pareigas įgyvendinančią instituciją, jos kompetenciją, veiklos tikslus, rūšis, funkcijas, teises ir pareigas, veiklos organizavimą ir valdymą, turtą, lėšų šaltinius ir lėšų naudojimo tvarką, darbuotojų priėmimą į darbą, jų darbo apmokėjimą, finansinę veiklos kontrolę ir priežiūrą, nuostatų keitimo tvarką, pertvarkymą, reorganizavimą ir likvidavimą, viešo paskelbimo ir visuomenės informavimo šaltinį.

Stakliškių kultūros ir laisvalaikio centro (toliau – Kultūros centras) teisinė forma – biudžetinė įstaiga.

Kultūros centro savininkas – Prienų rajono savivaldybė (toliau – Savivaldybė), kodas 111107225, adresas: Prienai. Laisvės a. 12, LT-59126.

Savininko teises ir pareigas įgyvendinanti institucija – Prienų rajono savivaldybės meras (toliau – Savivaldybės meras), išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai Prienų rajono savivaldybės tarybos (toliau – Savivaldybės taryba) kompetencijai (jeigu paprastosios Savivaldybės tarybos kompetencijos įgyvendinimo Savivaldybės taryba nėra perdavusi Savivaldybės merui).

Savininko teises ir pareigas įgyvendinanti institucija: tvirtina Kultūros centro nuostatus; priima į pareigas ir atleidžia iš jų ar nušalina nuo pareigų Kultūros centro direktorių; priima sprendimą dėl Kultūros centro buveinės pakeitimo; priima sprendimą dėl Kultūros centro pertvarkymo, reorganizavimo ar likvidavimo; priima sprendimą dėl Kultūros centro filialo steigimo ir jo veiklos nutraukimo; skiria ir atleidžia likvidatorių arba sudaro likvidacinę komisiją ir nutraukia jos įgaliojimus; koordinuoja ir kontroliuoja Kultūros centro veiklą, organizuoja jo teikiamų paslaugų kokybės stebėseną; tvirtina Kultūros centro veiklą reglamentuojančius teisės aktus ir planavimo dokumentus; bendradarbiaudama su Kultūros centro bendruomene, nustato jo veiklos prioritetus; užtikrina finansavimą ir (ar) kitokį prisidėjimą prie Kultūros centro mėgėjų meno kolektyvų dalyvavimo įgyvendinant tarptautines, nacionalines, regionines kultūrines programas ir dalyvavimo dainų šventėse; atlieka kitas kituose teisės aktuose ir šiuose Nuostatuose nustatytas funkcijas, susijusias su Kultūros centro veiklos valdymu Savivaldybės teritorijoje.

Kultūros centras įregistruotas Juridinių asmenų registre, kodas 301791983. Buveinės adresas – Prienų r. sav., Stakliškių sen. Stakliškių k. Prienų g. 13, LT-59370.

Oficialusis įstaigos pavadinimas – Syžtakliškių kultūros ir laisvalaikio centras, sutrumpintas pavadinimas – SKLC.

Kultūros centro veikla yra neterminuota.

Kultūros centro finansiniai metai sutampa su kalendoriniais metais.

Kultūros centras yra paramos gavėjas, veikiantis įstatymų nustatyta tvarka.

Kultūros centras įstatymų nustatyta tvarka gali turėti logotipą, vėliavą ir kitą atributiką.

Kultūros centras yra ribotos civilinės atsakomybės viešasis juridinis asmuo, asignavimų valdytojas, turintis ūkinį, finansinį, organizacinį savarankiškumą, nuostatus, antspaudą su savo pavadinimu, atsiskaitomąją ir kitas sąskaitas bankuose.

Kultūros centras savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos darbo kodeksu, Lietuvos Respublikos biudžetinių įstaigų įstatymu, Lietuvos Respublikos kultūros centrų įstatymu, Lietuvos Respublikos etninės kultūros valstybinės globos pagrindų įstatymu, Lietuvos Respublikos dainų švenčių tradicijos įstatymu, Lietuvos Respublikos autorių teisių ir gretutinių teisių įstatymu, Lietuvos Respublikos švietimo įstatymu, Lietuvos Respublikos jaunimo politikos pagrindų įstatymu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, Lietuvos Respublikos Vyriausybės nutarimais, Lietuvos Respublikos kultūros ministro įsakymais, Kultūros įstaigų darbuotojų profesinės veiklos ir etikos taisyklėmis, Lietuvos Respublikos Seimo ir Lietuvos Respublikos Vyriausybės nutarimais, Prienų rajono savivaldybės mero potvarkiais, šiais Nuostatais ir kitais teisės aktais.

II SKYRIUS

VEIKLOS RŪŠYS, TIKSLAI, UŽDAVINIAI, FUNKCIJOS

Kultūros centras, įgyvendindamas savo tikslus ir funkcijas, vykdo šias veiklos rūšis pagal teisės aktais patvirtintą Ekonominės veiklos rūšių klasifikatorių (toliau – EVRK):

Pagrindinė veiklos rūšis – kūrybinė, meninė ir pramogų organizavimo veikla (kodas 90.0.);

kitos:

vaikų poilsio stovyklų veikla (kodas 55.20.20);

diskotekų veikla 56.30;

kita leidyba (kodas 58.19);

kino filmų rodymas (kodas 59.14);

garso įrašymas ir muzikos įrašų leidyba (kodas 59.20);

nuosavo arba nuomojamo nekilnojamojo turto nuoma ir eksploatavimas (kodas 68.20);

viešųjų ryšių ir komunikacijos veikla (kodas 70.21);

reklama (kodas 73.1);

fotografavimo veikla (kodas 74.20);

muzikos instrumentų, teatro dekoracijų ir kostiumų nuoma (kodas 77.29.30);

kitų išankstinio užsakymo ir susijusių paslaugų veikla (kodas 79.90);

kitas mokymas (kodas 85.5);

kultūrinis švietimas (kodas 85.52);

kitas, niekur nepriskirtas, švietimas (kodas 85.59);

posėdžių ir verslo renginių organizavimas (kodas 82.30);

Kita, niekur kitur nepriskirta, nesusijusi su apgyvendinimu socialinio darbo veikla (kodas 88.99)

scenos pastatymų veikla (kodas 90.01);

scenos pastatymams būdingų paslaugų veikla (kodas 90.02);

meninė kūryba (kodas 90.03);

meno įrenginių eksploatavimo veikla (kodas 90.04);

pramogų ir poilsio organizavimo veikla (kodas 93.2);

kita pramogų ir laisvalaikio organizavimo veikla (kodas 93.29);

profesinių narystės organizacijų veikla (kodas 94.12).

Kultūros centras yra Lietuvos kultūros centrų tinklo dalis.

Kultūros centras pagal veiklos sritį yra daugiasritis. Kultūros centro veikla apima etninės kultūros, nematerialaus kultūros paveldo, muzikos, šokio, teatro, taip pat gali apimti kitas, šiuose Nuostatuose neįvardintas, kultūros ir meno sritis.

Kultūros centro veiklos tikslai:

plėtoti mėgėjų meno kolektyvų veiklą, užtikrinti dalyvavimą dainų šventėse;

puoselėti bei populiarinti etninės kultūros ir nematerialaus kultūros paveldo tradicijas, aktualizuoti vietos ar regiono kultūrinį identitetą, stiprinti tautinę savimonę bei istorinę atmintį;

užtikrinti kultūrinę įvairovę ir pasirinkimo galimybes vietos gyventojams, svečiams ir turistams;

tenkinti ir ugdyti Prienų rajono gyventojų poreikį profesionaliam ir šiuolaikiniam menui, sudaryti sąlygas profesionalaus ir šiuolaikinio meno prieinamumui įvairioms socialinėms ir amžiaus grupėms;

Kultūros centras atlieka šias funkcijas:

bendradarbiaudamas su Lietuvos ir užsienio institucijomis, valstybės, savivaldybių įstaigomis, nevyriausybinėmis organizacijomis, kuria ir teikia įvairias kultūros paslaugas, užtikrina jų prieinamumą visuomenei;

įgyvendina priemones, skirtas nacionalinių, regiono ir vietos etninės kultūros ir nematerialaus kultūros paveldo vertybių išsaugojimui, stiprinimui ir sklaidai;

įgyvendina priemones, skirtas dainų švenčių tradicijų tęstinumui ir plėtrai užtikrinti, dalyvauja dainų šventėse;

formuoja mėgėjų meno kolektyvus, įgyvendina mėgėjų meno kolektyvų plėtrą, teikia priemones ir (ar) išteklius, reikalingus jų kultūrinei veiklai vykdyti;

organizuoja kultūros renginius, rengia ir įgyvendina kultūrinės edukacijos ir neformaliojo švietimo veiklas;

įgyvendina iniciatyvas, skirtas Lietuvos tapatybės ir tradicijų išsaugojimui, istorinės atminties aktualizavimui užtikrinti, stiprinančias vietos ir regiono kultūrinį savitumą, skatinančias pilietiškai aktyvios bendruomenės ugdymą;

organizuoja ir (ar) vykdo profesionalaus meno veiklas ir jų sklaidą, dalyvauja įgyvendinant regioninius, nacionalinius ar tarptautinius kultūros plėtros projektus ir programas;

įgyvendina veiklas, skirtas vietos bendruomenės įsitraukimui į socialines iniciatyvas meninėmis ir kūrybinės saviraiškos formomis skatinti;

vykdo veiklas, skatinančias įvairių kultūrų pažinimą, kultūros paslaugų prieinamumą socialinės atskirties grupėms ir šių grupių įtraukimą į kultūros plėtrą;

vykdo kultūros pristatymą ir sklaidą užsienyje;

rengia kultūros centrų darbuotojų kvalifikacijos tobulinimo programas ir užtikrina kultūros centrų darbuotojų dalyvavimą jose;

teikia kultūros paslaugas, skatinančias kultūrinį verslumą;

atlieka teikiamų kultūros paslaugų poreikio ir kultūros paslaugų kokybės stebėseną;

vykdo darbą su jaunimu;

atlieka kitas įstatymų ir kitų teisės aktų numatytas funkcijas.

III SKYRIUS

KULTŪROS CENTRO TEISĖS IR PAREIGOS

Kultūros centras turi teisę:

palaikyti ryšius ir bendradarbiauti su Lietuvos ir užsienio institucijomis, įstaigomis bei tarptautinėmis organizacijomis, rengti ir dalyvauti įgyvendinant projektus, organizuoti viešuosius kultūrinius renginius;

gauti paramą Lietuvos Respublikos labdaros ir paramos įstatymo nustatyta tvarka, ją panaudoti Kultūros centro tikslams ir funkcijoms įgyvendinti;

sudaryti sutartis, prisiimti įsipareigojimus;

teikti mokamas paslaugas;

jungtis į asociacijas su kitomis kultūros įstaigomis, nario ar stebėtojo teisėmis dalyvauti šalies ir tarptautinių kultūros organizacijų veikloje;

rinkti ir tvarkyti asmens duomenis tik Kultūros centro reikmėms;

leisti ir platinti dokumentus, susijusius su Kultūros centro veikla;

teikti projektų paraiškas papildomiems finansiniams ir kitiems ištekliams pritraukti;

pagal poreikį ir galimybes dalyvauti įgyvendinant Kultūros ministerijos Lietuvos nacionaliniam kultūros centrui pavestas funkcijas;

Kultūros centras gali turėti kitas įstatymuose ir kituose teisės aktuose numatytas teises.

Kultūros centras privalo:

naudoti iš valstybės ir Savivaldybės biudžeto gaunamas lėšas tik Kultūros centro Nuostatuose numatytiems tikslams įgyvendinti;

lėšas, gautas už Kultūros centro teikiamas mokamas paslaugas, naudoti pagal patvirtintą išlaidų sąmatą;

teisės aktų nustatyta tvarka valdyti, naudoti, saugoti Kultūros centrui patikėjimo teise perduotą turtą;

teisės aktų nustatyta tvarka rengti ir teikti Kultūros centro veiklos ataskaitas Savivaldybei ir kitoms Lietuvos Respublikos kultūros centrų įstatyme nustatytoms institucijoms ir garantuoti jų teisingumą;

ugdyti Kultūros centro darbuotojų profesionalumą, kad jų kompetencija atitiktų vartotojų poreikius;

užtikrinti saugias darbo sąlygas Kultūros centro darbuotojams;

vykdyti šiuose Nuostatuose nustatytas funkcijas;

gali turėti ir kitokių teisių ir pareigų, jeigu jos neprieštarauja Lietuvos Respublikos įstatymams ir kitiems teisės aktams, Kultūros centro veiklos tikslams ir šiems nuostatams.

IV SKYRIUS

KULTŪROS CENTRO VEIKLOS ORGANIZAVIMAS IR VALDYMAS

Kultūros centro veikla organizuojama vadovaujantis Savivaldybės strateginiu plėtros planu, Savivaldybės strateginiu veiklos planu ir Kultūros centro direktoriaus patvirtintu įstaigos metiniu veiklos planu bei šiais Nuostatais.

Kultūros centrui vadovauja direktorius, kuris teisės aktų nustatyta tvarka į pareigas priimamas 5 metų kadencijai viešo konkurso būdu arba įstatymo nustatytais atvejais be konkurso.

Kultūros centro direktoriaus kadencijų skaičius neribojamas.

Kultūros centro direktorių atostogų, komandiruočių, laikinojo nedarbingumo ar kitais atvejais, kai jis laikinai dėl objektyvių priežasčių negali eiti savo pareigų, pavaduoja Kultūros centro direktoriaus pavaduotojas arba kitas Savivaldybės mero potvarkiu paskirtas darbuotojas

Kultūros centro direktorius:

25.1. nustato Kultūros centro struktūrą ir darbuotojų pareigybių sąrašą, prieš tai raštu informavęs Savivaldybės merą;

25.2. įstatymų nustatyta tvarka priima ir atleidžia Kultūros centro darbuotojus, juos skatina, nagrinėja darbo pažeidimus ir priima sprendimus;

25.3. nustato darbo apmokėjimo sistemą, jeigu nėra sudaryta kolektyvinė sutartis;

25.4. organizuoja Kultūros centro darbą, kad būtų įgyvendinti Kultūros centro tikslai ir atliekamos nustatytos funkcijos, bei atsako už jo veiklą;

25.5. leidžia Kultūros centro vidaus veiklą reglamentuojančius įsakymus;

25.6. užtikrina racionalų ir taupų lėšų bei turto naudojimą, veiksmingą Kultūros centro vidaus kontrolės sistemos sukūrimą, jos veikimą ir tobulinimą;

25.7. atsako už Kultūros centro finansinę veiklą, organizuoja Kultūros centro finansinę apskaitą pagal Lietuvos Respublikos finansinės apskaitos įstatymą;

25.8. užtikrina, kad būtų laikomasi įstatymų, kitų teisės aktų ir Kultūros centro nuostatų;

25.9. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingos ir pateikiamos laiku;

25.10. tvirtina Kultūros centro metinį veiklos planą, darbo tvarkos taisykles, darbuotojų pareigybių aprašymus;

25.11. teisės aktų nustatyta tvarka atstovauja Kultūros centrui teisme bei kitose valstybės ar savivaldybių institucijose, įstaigose;

25.12. teikia informaciją apie Kultūros centro veiklą Savivaldybės ir valstybės institucijoms, atsiskaito už metinės veiklos rezultatus teisės aktų nustatyta tvarka;

25.13. vykdo Savivaldybės tarybos sprendimus, Mero potvarkius, Savivaldybės administracijos direktoriaus įsakymus, nurodymus bei kitas teisės aktais nustatytas pareigas.

Kultūros centro direktoriui teisės aktų nustatyta tvarka leidžiama dirbti kitą darbą ir už šį darbą gauti atlyginimą, jeigu tai nesukelia viešųjų ir privačių interesų konflikto ir nediskredituoja Kultūros centro autoriteto.

V SKYRIUS

KULTŪROS CENTRO FINANSAVIMAS, LĖŠOS, TURTAS IR KONTROLĖ

Kultūros centras valdo Savivaldybės turtą patikėjimo teise, naudoja ir disponuoja juo Lietuvos Respublikos teisės aktų ir Savivaldybės tarybos sprendimų nustatyta tvarka.

Kultūros centro lėšos:

valstybės biudžeto specialiųjų tikslinių dotacijų savivaldybės biudžetui skirtos lėšos ir Prienų rajono savivaldybės biudžeto lėšos, skiriamos pagal patvirtintas programas;

pajamos už teikiamas paslaugas;

parama iš fizinių ir juridinių asmenų;

kitos teisėtu būdu įgytos lėšos.

Kultūros centras buhalterinę apskaitą organizuoja ir finansinę atskaitomybę tvarko Lietuvos Respublikos įstatymų ir kitų teisės aktų nustatyta tvarka.

Kultūros centro finansinė veikla kontroliuojama teisės aktų nustatyta tvarka.

Kultūros centro veiklos priežiūrą teisės aktų nustatyta tvarka atlieka Savivaldybės kontrolės ir audito tarnyba.

VI SKYRIUS

BAIGIAMOSIOS NUOSTATOS

Kultūros centras informaciją apie savo veiklą skelbia viešai interneto svetainėje www.stakliskiuklc.lt, atitinkančioje teisės aktų nustatytus reikalavimus, taip pat ir Savivaldybės interneto svetainėje www.prienai.lt teisės aktų nustatytais terminais bei tvarka.

Kultūros centras registruojamas teisės aktų nustatyta tvarka.

Kultūros centro nuostatus, jų pakeitimus ir papildymus inicijuoja Savivaldybės meras, Kultūros centro direktorius, Savivaldybės mero teikimu tvirtina Savivaldybės taryba.

Pakeistus Kultūros centro nuostatus pasirašo jos savininko teises ir pareigas įgyvendinančios institucijos vardu veikiantis asmuo arba jos savininko teises ir pareigas įgyvendinančios institucijos įgaliotas asmuo. Pakeitus Kultūros centro nuostatus, kartu su teisės aktų nustatytais dokumentais, Juridinių asmenų registrui pateikiami pakeisti Kultūros centro nuostatai ir nurodomi jų pakeitimai.

Kultūros centras reorganizuojamas, likviduojamas ar pertvarkomas Savivaldybės tarybos sprendimu Lietuvos Respublikos teisės aktų nustatyta tvarka.

Apie Kultūros centro steigimą, pertvarkymą ir likvidavimą, struktūrinio teritorinio padalinio steigimą arba veiklos nutraukimą ne vėliau kaip per 10 darbo dienų nuo šio sprendimo priėmimo informuojama Kultūros ministerija.

_____________________________